Parool aan 19 000 gevangenes ‘ondermyn die strafregstelsel’Argieffoto Foto: veooz.com Die VF Plus het gesê hy aanvaar nie die beginsel dat gevangenes vrygelaat word weens die oorbevolking van gevangenisse nie, aangesien dit die strafregstelsel ondermyn. Maroela Media het vroeër berig die minister van justisie en korrektiewe dienste, Ronald Lamola, het aangekondig dat 19 000 gevangenes op vroeë parool vrygelaat gaan word. “Die staat faal die mense van Suid-Afrika deurdat daar nie genoeg gevangenisse gebou word nie en misdadigers wat nog hul straf moet uitdien, nou op vroeë parool in die samelewing vrygelaat word,” het dr. Pieter Groenewald, leier van die VF Plus, gesê. “Die VF Plus dring daarop aan dat paroolrade streng volgens wetlike voorskrifte moet handel wanneer oor parool besluit word en dat die minister van justisie nie in die proses mag inmeng nie. Dit kan die weg baan vir ongerymdhede soos onbehoorlike bevoordeling van persone wat nie verdien om parool te ontvang nie.” Volgens minister Lamola sal persone wat in aanhouding is weens “minder ernstige misdaad” soos diefstal en betreding, oorweeg word vir die toekenning van parool. Hy het gesê persone wat vrygelaat word, sal steeds gemeenskapsdiens moet doen binne die Covid-19-regulasies. “Die VF Plus is nie van mening dat oortredings soos diefstal en betreding nie noodwendig minder ernstig is nie. Gevangenes wat reeds vir parool kwalifiseer, kan eerder in aanmerking kom vir vroeër parool-vrylating,” het Groenewald bygevoeg. “Die VF Plus sal die situasie monitor om seker te maak die parool skep nie groter probleme as wat dit waaronder die land reeds gebuk gaan nie.” Albert Fritz, minister van gemeenskapsveiligheid in die Wes-Kaap, het ook sy kommer uitgespreek oor die aankondiging. “Ek doen ŉ beroep op minister Lamola om groter duidelikheid te verskaf oor die stappe wat gedoen sal word om seker te maak dat die paroolbeampte en die SAPD presies sal monitor waar diegene, wat op parool vrygelaat is, hulself bevind.” Fritz sal Lamola ook versoek om inligting te verskaf hoeveel persone in die Wes-Kaap vrygelaat sal word en in watter gemeenskappe. “Ons sien gereeld dat persone, wat op parool vrygelaat word, verlate gelaat word in die dorpe van die tronke waar hulle vrygelaat is. Hulle het gewoonlik nie ŉ huis om heen terug te keer nie en bly op straat. Dit laat hulle in die versoeking om terug te keer na misdaad. Ons het al gruwelike misdade gesien wat gepleeg is deur persone wat op parool vrygelaat is, en ons kan nie toelaat dat dit weer gebeur nie.” Fritz doen ook ŉ beroep op die paroolraad, wat die moontlikheid van parool sal oorweeg vir die 19 000 gevangenes, om dit met absolute integriteit te doen. “Ek doen ŉ beroep op die paroolraad om bo verdenking op te tree en in gedagte te hou dat hul besluit ŉ direkte impak het op die veiligheid van elke inwoner in die land. Dit is noodsaaklik dat die paroolraad die betrokke gemeenskap, sielkundiges en maatskaplike werkers konsulteer voor parool toegestaan word.”